અત્યાર સુધીનો રાજકીય ઈતિહાસ એવો છે કે નીતીશકુમાર ક્યારેય એકલા હાથે ચૂંટણી જીત્યા નથી, એટલે આગામી ચૂંટણીમાં એકલા રહેવા કરતાં એનડીએ સાથે રહેવાનું પસંદ કર્યું છે. કારણકે 2014ની ચૂંટણીમાં તેમના પક્ષને 40માંથી બિહારમાં માત્ર બે જ બેઠકો મળી હતી. અત્યારે કેન્દ્રમાં અને રાજ્યમાં ભાજપની સરકારના સાથી પક્ષ હોવાથી તેનો ફાયદો નીતીશને મળી શકે, એ ગણતરી તેમની રહેવાની જ! અત્યારે એવા અહેવાલ મળે છે કે, બિહારની 40 બેઠકોમાંથી ભાજપ 17 અને જેડી(યુ) 17 બેઠકો પર લડશે. શું અમિત શાહ અને નરેન્દ્ર મોદી બાવીસ બેઠકોની જીતવાળો મુદ્દો આગળ નહીં ધરે? અમિત શાહ એટલે જ 12મી જુલાઈએ બિહાર જવાના છે, કોના ફાળે શું આવશે એ ખબર પડી જશે. બાકી, મહાગઠબંધન માટે પણ બિહારમાં નીતીશ બહુ મહત્ત્વનું ફેકટર બની શકત. માની લો, કે કોઈ કારણસર નીતીશ મહાગઠબંધનમાં પાછા આવવા તૈયાર થાય, તો, શું લાલુપ્રસાદનો આરજેડી પક્ષ અને કોંગ્રેસ તેમને સ્વીકારે ખરા? કોંગ્રેસને જરાપણ વાંધો ન આવે પણ લાલુ યાદવ અને તેજસ્વી યાદવ પોતાનાં થયેલાં અપમાનને ભૂલીને પણ આવકારે ખરા નીતીશને? એ કઈ રીતે તેના પર વિશ્ર્વાસ મૂકી શકે? કારણ કે વિશ્ર્વાસ કરતાં અંગત સ્વાર્થ રાજકારણમાં મહત્ત્વનાં ગણાય છે.